
Rezumat Română

În prezent, muzeele nu mai funcționează doar ca depozitare ale artei și patrimoniului, ci acționează tot mai mult ca factori de stimulare economică, constructori ai identității locale și instrumente prin care actorii statali și non-statali se angajează la nivel global. Această cercetare analizează modul în care muzeele acumulează, transformă și mobilizează capitalul identitar pentru a genera beneficii economice, poziționând muzeele în cadrul dezbaterilor din economia politică a culturii și economia internațională. Studiul este fundamentat epistemic pe teoria capitalului a lui Pierre Bourdieu și pe economia culturii formulată de David Throsby, conceptualizând identitatea ca o formă de capital ce poate fi convertită în valoare culturală și, în anumite condiții, în valoare economică. Cercetarea adoptă un design metodologic mixt, cu raționament inductiv, structurat în patru etape: (1) analiză bibliometrică, (2) analiză contractuală și documentară, (3) interviuri cu actori locali relevanți și (4) analiză calitativă de tip discursiv, prin codificare și sinteză. Obiectivele principale ale cercetării sunt evaluarea rolului muzeelor în transformarea capitalului identitar în capital cultural și analizarea modului în care acest proces influențează incluziunea comunităților locale în dezvoltarea economică, precum și clasificarea strategiilor muzeale în funcție de utilizarea spațială și temporală a capitalului cultural în procesele de internaționalizare. Rezultatele indică faptul că, deși muzeele sunt bogate în capital social și cultural, ele sunt rareori conceptualizate ca instituții economice în literatura academică. Clusterele dominante de analiză precum identitatea, statul, puterea și economia politică a culturii sugerează că identitatea este înțeleasă preponderent prin cadre de politici publice și guvernanță, mai degrabă decât ca un motor economic activ. Dovezile empirice evidențiază, de asemenea, inegalități structurale semnificative în sector: cheltuielile de lobby și alocarea granturilor europene prezintă distribuții puternic asimetrice, în care un număr restrâns de instituții bine finanțate concentrează majoritatea resurselor financiare și politice. Prin repoziționarea muzeelor ca actori strategici în economia culturală, această cercetare contribuie la reconsiderarea capitalului identitar ca resursă economică modelată de puterea instituțională și de structuri de guvernanță inegale.

